DA Den Europæiske Unions Tidende C 117/39

Offentliggørelse af en ansøgning om registrering i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2008/C 117/18)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

SAMMENFATTENDE DOKUMENT

RÅDETS FORORDNING (EF) Nr. 510/2006

»ZAFFERANO DI SARDEGNA«

EF-Nr: IT/PDO/005/0570/21.11.2006

BGB BOB

1. Produktets navn

»Zafferano di Sardegna«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.8 — Andre produkter i bilag I til traktaten (krydderier. m.m.)

3.2. Beskrivelse af produktet med betegnelsen »Zafferano di Sardegna«

Den beskyttede oprindelsesbetegnelse »Zafferano di Sardegna« må kun bruges om tørret safran (grifler eller tråde), som er fremstillet ved dyrkning af Crocus sativus L. Når varen overgår til konsum, har den en højrød farve på grund af crocin-indholdet, en meget intens aroma som følge af safranal-indholdet og en meget markant smag, der skyldes indholdet af picrocrocin.

Kategori Farveevne (målt ved direkte aflæsning af crocins absorbans ved ca. 440 nm på tørstofbasis) Bitterhed (målt ved direkte aflæsning af picrocrocins absorbans ved ca. 257 nm på tørstofbasis) Aroma (målt ved direkte aflæsning af safranals absorbans ved ca. 330 nm på tørstofbasis) I ≥ 190 ≥ 70 fra 20 til 50

Produktet må ikke på nogen måde være forfalsket eller iblandet andre stoffer.

3.3. Råvarer

—

3.4. Foder

—

3.5. Specifikke etaper af produktionen, som skal finde sted i det afgrænsede geografiske område

Safran med den beskyttede oprindelsesbetegnelse »Zafferano di Sardegna« må kun dyrkes, høstes og bearbejdes inden for det geografiske område, der er anført i pkt. 4.

3.6. Særlige regler vedrørende udskæring, rivning eller emballering osv.

Safran med den beskyttede oprindelsesbetegnelse »Zafferano di Sardegna« skal emballeres inden for det geografiske område, der er anført i pkt. 4; sigtet er at garantere varens oprindelse og kontrollen hermed og at undgå, at den transporteres i løs vægt, da den herved kan udsættes for påvirkning fra lys og luft, med risiko for at den mister sine særlige egenskaber, jf. pkt. 3.2. »Zafferano di Sardegna« skal inden emballering opbevares i hermetisk lukkede, lys- og lufttætte beholdere af glas, tin eller rustfrit stål. Varen skal emballeres med omhu i pakninger, der beskytter mod indre og ydre overlast. Emballeringsmaterialet skal være glas, lertøj, kork eller karton (materiale i direkte kontakt med varen skal være af glas eller papir) og skal beskytte varen mod overlast og påvirkninger under transport og lagring. Varen emballeres i pakninger på 0,25 g, 0,50 g, 1 g, 2 g og 5 g.

3.7. Specifikke mærkningsregler

Etiketten skal bære logoet for den beskyttede oprindelsesbetegnelse »Zafferano di Sardegna«, EU's BOB-logo, andre oplysninger, der kræves i gældende lovgivning, samt et mærke med en fortløbende nummerering af de producerede mængder, udstedt af det tilsynsførende konsortium, der er udpeget af ministeriet for land- og skovbrugspolitik eller, hvor et sådant ikke findes, kontrolorganet.

Oprindelseslogoet har tre klart adskilte dele: i midten til venstre en stiliseret safranblomst med seks kronblade og grifler, der strækker sig mod venstre og højre; foroven påskriften »Zafferano di Sardegna« i bueform, og forneden påskriften »Denominazione di Origine Protetta« i en tekstbjælke.

Den beskyttede oprindelsesbetegnelse skal være anført på etiketten med klar skrift, som ikke kan udviskes, og med en farve, der står i stærk kontrast til etikettens farve, således at den klart adskiller sig fra de øvrige oplysninger på etiketten.

Den beskyttede oprindelsesbetegnelse må ikke suppleres med oplysninger, som ikke udtrykkeligt er tilladt; dog er det tilladt at anføre firmanavne og private mærker, forudsat at de ikke er anprisninger eller kan vildlede køberen.

Produkter, ved hvis fremstilling der er anvendt safran med den beskyttede oprindelsesbetegnelse »Zafferano di Sardegna« — også hvor dette sker efter bearbejdnings-/behandlingsprocessen — kan markedsføres i emballage, der bærer en henvisning til den beskyttede oprindelsesbetegnelse, men uden EU's logo, forudsat at produktet med den beskyttede oprindelsesbetegnelse, certificeret som sådant, er den eneste komponent, der indgår i denne varekategori, og forudsat at brugerne af produktet med den beskyttede oprindelsesbetegnelse har fået tilladelse hertil af et af BOB-producenterne sammensat konsortium, som ministeriet for land- og skovbrugspolitik har pålagt denne opgave. Konsortiet forestår også registreringen i de rette registre og kontrollen af, at den beskyttede oprindelsesbetegnelse anvendes korrekt. Findes der ikke et sådant konsortium, varetages ovennævnte funktioner af ministeriet for land- og skovbrugspolitik, der er den nationale myndighed med ansvar for gennemførelsen af forordning (EØF) nr. 510/2006.

4. Præcis afgrænsning af det geografiske område

Safran med den beskyttede oprindelsesbetegnelse »Zafferano di Sardegna« produceres i kommunerne San Gavino Monreale, Turri og Villanovafranca, der alle ligger i provinsen Medio Campidano.

5. Tilknytning til det geografiske område

5.1. Det geografiske områdes egenart

Det område, hvor der dyrkes safran, har et typisk middelhavsklima, idet nedbøren fortrinsvis falder i efterårs-/vinterperioden, som generelt er mild, medens sommeren er varm og tør. I gennemsnit ligger vintertemperaturen på 11,3 °C og sommertemperaturen på ca. 24 °C, og det årlige gennemsnit på 17,6 °C. Frost er yderst sjælden, og sne hører til undtagelserne. Safran dyrkes på meget frugtbar jord, der består af dybe smeltevandsaflejringer (vertisol-aflejringer) af sand og ler; den er vandgennemtrængelig og har ingen eller kun begrænset klippestruktur, men en fortrinlig evne til at holde på nedbøren.

5.2. Produktets egenart

Ansøgningen om BOB-status for »Zafferano di Sardegna« begrundes med, at dette produkt adskiller sig fra andre produkter i samme varekategori ved at have et højt indhold af crocin, picrocrocin og safranal. Nævnte produkt skiller sig med andre ord ud på grund af sin høje farveevne, sine fordøjelsesfremmende virkninger og sine aromaegenskaber.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Produktets egenart, jf. pkt. 5.2, hænger nøje sammen med produktionsområdets morfologi, klima og jordbundsforhold. De særlige egenskaber, som safran med den beskyttede oprindelsesbetegnelse »Zafferano di Sardegna« har, er nøje knyttet til plantens hjemsted, der — hvad enten det nu er i kraft af den stedlige befolknings særlige indsats eller de gunstige dyrkningsforhold — er særlig velegnet til dyrkning af en plante, der, som det hedder, »frygter kulde og søger varme« (»timit su frius e cikat su kallenti«). Visse områder på Sardinien har en morfologi og klima- og jordbundsforhold, der i forening med den traditionelle dyrknings- og forarbejdningsteknik, der er overleveret fra generation til generation, resulterer i et produkt med enestående og uforlignelige smagsegenskaber. Dette produkts særlige egenart skyldes den dyrknings-, bearbejdnings- og forarbejdningsteknik, der anvendes i produktionsprocessens forskellige faser. Den gennem flere århundreder nedarvede viden og praksis, der ligger til grund for alle faser, lige fra den indledende dyrkningsfase, hvor udplantningsmaterialet udvælges med den største omhu, til høst, rensning, tørring og lagring, sikrer produktet en meget høj kvalitet. En flere hundrede år gammel behandlingsteknik kræver et særligt håndelag: den består i, at griflerne befugtes med jomfruolie af ekstra kvalitet i fasen forud for tørringen. Denne teknik, der både er meget vigtig og meget typisk, viser, hvor nære og stærke bånd produktet har med produktionsområdets historie og dyrkningsmetoder. Dette fremgår også, som man kan se af de historiske kilder, af den store indflydelse, som »Zafferano di Sardegna« har udøvet under forskellige økonomiske omstændigheder og produktets betydning for den lokale befolknings leveforhold i de områder, hvor den dyrkes.

Safran er blevet dyrket på Sardinien fra meget gammel tid; dyrkningen går faktisk helt tilbage til fønikerne, der menes at have indført planten til øen. Under det puniske, romerske og byzantinske herredømme vandt dyrkningen frem, idet man begyndt at anvende planten til indfarvning, som lægemiddel og til pryd. Den første omtale af safran som handelsvare har man i det fjortende århundrede, nærmere betegnet i Cagliaris havneforordning fra 1317 (Breve Portus), der indeholder bestemmelser om udførslen af safrangrifler fra Sardinien. Dyrkningen og brugen af safran bredte sig yderligere i 1800-tallet, hvor man ikke blot brugte planten som aromastof og lægemiddel, men også til indfarvning af silke og bomuld, til madlavning og som byttevare på markedet. Under det økonomiske genopsving efter krigen fortsatte safran med at være en vigtig biindtægt for mange familier; safran spiller fortsat en rolle som symbol for den kultur og de traditioner, der holdes i hævd af en befolkning, der altid har ernæret sig ved landbrug og kvægdrift.

Henvisning til offentliggørelsen af varespecifikationen

(artikel 5, stk. 7, i forordning (EF) nr. 510/2006)

Den italienske regering har iværksat den nationale indsigelsesprocedure ved at offentliggøre forslaget om anerkendelse af den beskyttede oprindelsesbetegnelse »Zafferano di Sardegna« i Italiens statstidende nr. 277 af 28. november 2005.

Den konsoliderede udgave af produktionsbestemmelserne kan ses på:

www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

(1) EUT L 93 af 31.3.2006, s. 12.